Stand Up (ჯეთრო ტალის ალბომი)
Stand Up — ბრიტანული პროგრესული როკ-ჯგუფ ჯეთრო ტალის მეორე სტუდიური ალბომი, გამოცემული 1969 წელს. მის ჩაწერამდე კოლექტივი დატოვა გიტარისტმა მიკ აბრაჰამსმა - მას სურდა, რომ ჯგუფს დაეცვა წინა სტუდიური დისკის ბლუზური ჟღერადობა, ხოლო ანდერსონს სხვა მუსიკალური ფორმების ძიების სურვილი ჰქონდა. Stand Up არის პირველი ალბომი, რომელზეც ანდერსონს ეკუთვნის მუსიკაც და ლირიკაც. იგი ოდნავ სხვა მიმართულებით მიდის, ვიდრე წინა ალბომი, იყენებს კელტური, ტრადიციული ხალხური და ევროპული კლასიკური მუსიკის ელემენტებს. ინსტრუმენტული Bourée აგებულია იოჰან სებასტიან ბახის ამავე სახელწოდების ნაწარმოებზე. ალბომი მოხვდა ბრიტანული ჩარტების #1 ადგილზე. ორიგინალური გრამფირფიტის ყდა იშლებოდა შუაში და მსმენელი ხედავდა ჯგუფის ოთხ წევრს, რომელიც დგებოდა (აქ ცოცხლდებოდა ალბომის სახელწოდება) - მათი ფიგურები ამოჭრილი იყო მუყაოსგან და, გარეკანის ყოველი გაშლისას ეს ფიგურებიც ზევით იწეოდნენ. 1969 წელს ალბომმა მიიღო გამოცემის New Musical Express პრიზი წლის საუკეთესო გარეკანისთვის.